CELEX: 32021D0135
Language: sk
Date: 2020-11-12 00:00:00
Title: Delegované rozhodnutie Komisie (EÚ, Euratom) 2021/135 z 12. novembra 2020, ktorým sa nariadenie Európskeho parlamentu a Rady (EÚ, Euratom) 2018/1046 dopĺňa o podrobné podmienky výpočtu efektívnej miery tvorby rezerv spoločného rezervného fondu

5.2.2021   
               
               
                  SK
               
               
                  Úradný vestník Európskej únie
               
               
                  L 42/9
               
            
         DELEGOVANÉ ROZHODNUTIE KOMISIE (EÚ, Euratom) 2021/135
         z 12. novembra 2020,
         ktorým sa nariadenie Európskeho parlamentu a Rady (EÚ, Euratom) 2018/1046 dopĺňa o podrobné podmienky výpočtu efektívnej miery tvorby rezerv spoločného rezervného fondu
         EURÓPSKA KOMISIA,
         so zreteľom na Zmluvu o fungovaní Európskej únie, v spojení so Zmluvou o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (1), a najmä na jeho článok 213 ods. 2 druhý pododsek,
         keďže:
         
                     (1)
                  
                  
                     Podľa článku 212 ods. 1 nariadenia (EÚ, Euratom) 2018/1046 (ďalej len „nariadenie o rozpočtových pravidlách“) sa rezervy vytvorené na krytie finančných záväzkov vyplývajúcich z finančných nástrojov, rozpočtových záruk alebo finančnej pomoci majú viesť v spoločnom rezervnom fonde. Zdroje spoločného rezervného fondu sa pridelia do zložiek zodpovedajúcich každému z týchto prispievajúcich nástrojov. Podľa článku 213 ods. 1 nariadenia o rozpočtových pravidlách sa pri tvorbe rezerv na rozpočtové záruky a finančnú pomoc tretím krajinám v spoločnom rezervnom fonde má vychádzať z efektívnej miery tvorby rezerv.
                  
               
                     (2)
                  
                  
                     Efektívna miera tvorby rezerv by sa mala stanoviť na základe počiatočných mier tvorby rezerv stanovených osobitne pre každú rozpočtovú záruku alebo finančnú pomoc tretím krajinám podľa článku 211 ods. 2 Podľa článku 213 ods. 2 nariadenia o rozpočtových pravidlách by sa to malo vzťahovať len na sumu zdrojov v spoločnom rezervnom fonde predpokladanú na platby vyplývajúce z výziev na uplatnenia záruky počas obdobia jedného roka. Efektívna miera tvorby rezerv sa bude uplatňovať na všetky zložky spoločného rezervného fondu, ktoré môžu vytvoriť podmienený záväzok pre rozpočet Únie.
                  
               
                     (3)
                  
                  
                     Metodika výpočtu efektívnej miery tvorby rezerv by mala byť založená na zavedených metódach merania a riadenia kreditných rizík, ktoré sa vo finančnom sektore bežne používajú. Tieto metódy sa vo veľkej miere opierajú o odhad rozdelenia strát úverového portfólia osobitne a spoločne pre všetky prispievajúce nástroje. Metodika sa zameriava najmä na posúdenie dvoch zložiek úverového rizika – očakávaných a neočakávaných strát.
                  
               
                     (4)
                  
                  
                     Efektívna miera tvorby rezerv by mala zohľadňovať výhody združenia rozpočtových záruk a finančnej pomoci tretím krajinám s rôznymi rizikovými profilmi a štruktúrami peňažných tokov. Metodika na stanovenie úrovne efektívnej tvorby rezerv v spoločnom rezervnom fonde by preto mala byť založená na koncepcii diverzifikácie, čím sa umožní optimalizovať úroveň tvorby rezerv požadovanú príslušnými základnými aktmi prispievajúcich nástrojov.
                  
               
                     (5)
                  
                  
                     Korelácia strát medzi zložkami v rámci spoločného rezervného fondu je dôležitým vstupom na určenie efektívnej miery tvorby rezerv. Mal by sa preto stanoviť spoľahlivý prístup na posúdenie úrovne korelácie medzi zložkami.
                  
               
                     (6)
                  
                  
                     Efektívna miera tvorby rezerv má slúžiť v prípade každého prispievajúceho nástroja osobitne ako referencia pre výpočet Komisie, pokiaľ ide o príspevky z rozpočtu na tvorbu rezerv podľa článku 211 ods. 4 písm. a) nariadenia o rozpočtových pravidlách, ďalej pre každé doplnenie spoločného rezervného fondu podľa článku 213 ods. 4 písm. b) nariadenia o rozpočtových pravidlách alebo pre vrátenie každého prebytku do rozpočtu podľa článku 213 ods. 4 písm. a) nariadenia o rozpočtových pravidlách. Efektívnu mieru tvorby rezerv by preto mal vypočítať finančný správca zdrojov spoločného rezervného fondu (ďalej len „finančný správca“) v súlade s ročným rozpočtovým postupom.
                  
               
                     (7)
                  
                  
                     V súlade s článkom 213 ods. 1 nariadenia o rozpočtových pravidlách efektívna miera tvorby rezerv má poskytovať vo vzťahu k finančným záväzkom Únie úroveň ochrany, ktorá je rovnocenná s úrovňou ochrany, ktorú by poskytovali jednotlivé príslušné miery tvorby rezerv, ak by sa zdroje viedli a spravovali samostatne. Ak informácie potrebné na určenie efektívnej miery tvorby rezerv nie sú úplne dostupné, mal by byť finančný správca oprávnený ako ochranné opatrenie na zaistenie súladu s uvedeným článkom stanoviť efektívnu mieru tvorby rezerv na úrovni 100 %.
                  
               
                     (8)
                  
                  
                     V súlade s článkom 282 ods. 3 písm. g) nariadenia o rozpočtových pravidlách sa článok 213 uvedeného nariadenia o efektívnej miere tvorby rezerv má uplatňovať až od dátumu začatia uplatňovania viacročného finančného rámca po roku 2020. Toto rozhodnutie by sa preto malo uplatňovať od rovnakého dátumu,
                  
               PRIJALA TOTO ROZHODNUTIE:
         
            Článok 1
            
               1.   Komisia poskytuje finančnému správcovi tieto informácie:
               
                           a)
                        
                        
                           prognózy tokov do príslušných zložiek spoločného rezervného fondu a z nich za príslušné obdobie;
                        
                     
                           b)
                        
                        
                           ďalšie relevantné informácie potrebné na určenie primeranosti tvorby rezerv na základe metodiky výpočtu efektívnej miery tvorby rezerv.
                        
                     
            
               2.   Finančný správca počíta efektívnu mieru tvorby rezerv uplatniteľnú na príslušné účtovné obdobie v súlade s rozpočtovým postupom, pričom používa informácie, ktoré mu boli poskytnuté v súlade s odsekom 1.
               Odchylne od prvého pododseku, pokiaľ ide o súlad s rozpočtovým postupom, finančný správca vypočíta čo možno najskôr efektívnu mieru tvorby rezerv uplatniteľnú na prvé účtovné obdobie s použitím dostupných a relevantných informácií.
            
            
               3.   Finančný správca počíta efektívnu mieru tvorby rezerv s použitím metodiky stanovenej v prílohe. Finančný správca doplní výpočet efektívnej miery tvorby rezerv posúdením trhových podmienok a akýmikoľvek ďalšími relevantnými predpokladmi uvedenými v metodike, ktoré použil pri výpočte.
            
         
         
            Článok 2
            
               1.   S cieľom splniť požiadavku článku 213 ods. 1 nariadenia o rozpočtových pravidlách môže finančný správca stanoviť efektívnu mieru tvorby rezerv na 100 % s cieľom zaistiť, aby úroveň ochrany vo vzťahu k finančným záväzkom Únie bola rovnocenná s úrovňou ochrany, ktorú by poskytovali jednotlivé príslušné miery tvorby rezerv, ak by sa zdroje viedli a spravovali samostatne.
            
            
               2.   Odsek 1 sa uplatňuje, len ak informácie týkajúce sa významného prispievajúceho nástroja v spoločnom rezervnom fonde, ktoré sú nevyhnutné na obozretný výpočet efektívnej miery tvorby rezerv, nie sú úplne dostupné.
            
         
         
            Článok 3
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od dátumu začatia uplatňovania viacročného finančného rámca na obdobie po roku 2020.
         
         
            V Bruseli 12. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 193, 30.7.2018, s. 1.
      
      
         
            PRÍLOHA
            
               1.   
               
                  Efektívna miera tvorby rezerv spoločného rezervného fondu sa vypočíta so zreteľom na výšku očakávaných a neočakávaných strát v prípade každého prispievajúceho nástroja a pomer diverzifikácie, ktorý zohľadňuje koreláciu medzi stratami prispievajúcich nástrojov, ako je vyjadrené v tomto vzorci:
               
            
            
               
            pričom
            
               EPR
               t – efektívna miera tvorby rezerv vyjadrená ako percento sumy zdrojov predpokladanej na platbu vyplývajúcu z výziev na uplatnenie záruky na rok t, ak by sa tvorba rezerv na prispievajúce nástroje viedla a spravovala samostatne;
            
               EL
               i,t – očakávaná strata v prípade zložky i, za rok t, ktorú povoľujúce útvary určili pre príslušnú zložku a ktorá predstavuje sumu zdrojov potrebnú na splnenie očakávaných výziev na uplatnenie záruky na rok t;
            
               UL
               i,t – neočakávaná strata v prípade zložky i za rok t, ktorú povoľujúce útvary určili pre príslušnú zložku a ktorá predstavuje volatilitu (štandardnú odchýlku) očakávanej straty v prípade zložky;
            
               i,j – zložka ;
            
               t – rok , pričom T predstavuje celkovú životnosť príslušnej zložky;
            
               x
               t – vyrovnávací koeficient vyjadrený ako percento UL
               i,t za rok t, ktorý odráža maržu potrebnú na pokrytie krátkodobej volatility odhadov strát a poskytuje dodatočnú ochranu proti nedostatočnej likvidite;
            
               ρ
               i,j – korelačná matica medzi stratami jednotlivých zložiek počas životnosti prispievajúcich nástrojov;
            
               DR – pomer diverzifikácie odrážajúci rozdiel medzi súčtom neočakávaných strát počas celej životnosti všetkých prispievajúcich nástrojov v menovateli a spoločnými neočakávanými stratami počas celej životnosti všetkých zložiek, vypočítaný takto:
            
               
            
               2.   
               
                  Pomer diverzifikácie vypočíta finančný správca pre rok t na základe vstupov od povoľujúcich útvarov a odhadov korelačnej matice.
               
            
            
               3.   
               
                  Korelačnú maticu medzi zložkami finančný správca určí s použitím historických údajov, ak sú k dispozícii, zástupných údajov v prípade zložiek s použitím verejne dostupných údajov (napríklad dlhopisov, akciových indexov), ktoré predstavujú geografické alebo sektorové pokrytie príslušných zložiek. Korelačnú maticu môže finančný správca upraviť s cieľom zohľadniť trhové podmienky a ďalšie relevantné faktory.